Ego Hemingus Gadh, prepositus Lincopensis, fateor per presentes, manu propria scriptas atque subscriptas, vnacum sigilli mei impressione, quod sponte mera ac libera voluntate, non vi, dolo aut aliqua sinistra machinatione ductus, liberauj, quittauj ac simpliciter absoluj ab omni solutione, satisfactione, dampno et interesse venerabilem virum magistrum Henricum Vennæ, prepositum Aboensem, sacrarum canonum licentiatum, supra obligatione facta alias Victorio Zelonis Florentino, Romanam curiam sequenti(s) ad summam viij(c) lxxx ducatorum, pro quibus nos insolidum vnacum domino Petro Henrici, rectore hospitalis sancte Birgitte de Vrbe, nomine cruciate, contra Rutenos scismaticos in fauorem regni Suecie ad instanciam domini Stenonis, tunc gubernatoris, per nos facte, adeo quod post hunc diem ab omni solutione racione dicte summe cum suo interesse currentj liber sit et quittatus. Ex et propter quod in recessu meo a Romana curia me quoque presentauj cum novis fideiussoribus, non habendo respectum ad magistrum Henricum prefatum dicto Victorio, accedente eius expresso consensu et voluntate me obligauj adeo, quod restabam obligatus dicto Victorio in summa vij(c)xv ducatorum de omnibus et singulis in fauore canonizationum ac cruciatum per eundem nomine mei erogatorum, prout constat in manuali domini et magistri Johannis Desiderij, curie causarum camere apostolice notarii, desuper hinc inde rogato, supra qua summa, tamquam principalis, ut supra jam [dixi?], soluj ducatos cc, quos recepit per manus magistri Johannis Brask ac dominj Petri Henrici supranominatj. Et protestor [me] velle releuare prefatum magistrum Henricum ab omni solutione ac satisfactione coram quocunque judice molestatur de summa prenominata et indempnem causare promitto. Supra quibus omnibus et singulis in maius robur firmitatis presentem cedulam scripsi atque subscripsi manu propria. Lybech vigilia apostolorum Petri et Pauli anno Domini mvc. Jta est ego Hemingus Gadh, qui scripsi manu propria.